Arriba l'agenda infantil de Nadal repleta d'activitats per als més xicotets
18 de desembre 2018

El departament de Joventut ha presentat la programació infantil de Nadal, organitzada des de l'Ajuntament de Sagunt. Unes activitats dirigides a menors de fins a 12 anys que gaudiran de la música, màgia, cinema, teatre, ciència i esport.

  

La programació arrancarà este cap de setmana amb les Jornades _Star Wars_, on hi haurà tallares infantils sobre la popular saga de _La Guerra de las Galaxies_ a més de la projecció de les tres últimes pel·lícules que es veuran el divendres, dissabte i diumenge. L'activitat estarà, a més, amenitzada amb els personatges dels films que estaran en el Casal Jove durant tot el dissabte.

  

Així mateix, destaca la jornada que tindrà lloc el diumenge 23 de desembre dedicada al juràsic, a càrrec de Gascó, paleontòleg, bloguer i youtuber, més conegut com Pakozoico, amb quasi 40.000 subscriptors. Impartirà a les 11 hores el taller ‘Descobreix els dinosaures’ i a les 12.30 hores la xarrada ‘La ciència després de Jurassic World’.

  

Quant a la música, el diumenge 30 de desembre se celebrarà ‘Petiteses’, a càrrec de Rodamons Teatre, un projecte didàctic dirigit a públic infantil amb l'objectiu d'interpretar les cançons de tota la vida amb instruments tradicionals. El concert tindrà lloc en el Casino-Gerència del Port de Sagunt.

  

També els més xicotets podran gaudir d'un espectacle de màgia familiar el pròxim 2 de gener a les 18 h en el Casal Jove, amb Jammes Garibo, que porta el seu espectacle infantil ‘Abracadabra, la Llegenda Màgica’, un entreteniment de màgia visual, divertit i molt participatiu per a tota la família.

  

D'altra banda, dissabte que ve 22 de desembre tindrà lloc un taller d'iniciació a l'escalada en el rocòdrom del Casal Jove, d'11.30 a 13.30h. I el dia 25 de desembre, el Festival de Titelles, organitzat per la regidoria de Cultura. Les entrades per als més xicotets ascendixen a 3 euros i per als adults, a 6 euros.

  

A més, es projectaran quatre pel·lícules infantils _Cavernícola_ (22 de desembre), _El pájaro loco_ (27 de desembre), _El hijo de Bigfoot_ i _Hotel transilvania 3. Vacaciones mostruosas_ (29 de desembre).

  

Se celebraran, també, dos festes infantils, els dies 24 i 31, en els col·legis Cronista Chabret i Cervantes, per a menors matriculats en primària, des de les 10 h fins a les 14 h amb tallers, jocs, castells inflables i altres.

  

La programació comprén també el Mercat de Nadal, que estarà en la plaça Cronista Chabret de Sagunt del 20 al 25 de desembre i en la plaça del Sol del Port de Sagunt del 2 al 6 de gener de 2019. Horari d'11 a 14 hores i de 16 a 21 hores.

  

La cavalcada de Reis començarà a Sagunt a les 17 hores i a les 18.15 hores en el Palau Consistorial es farà la recepció dels Reis amb l'alcalde del municipi. Itinerari: carrer Almenara, plaça Blasco Ibáñez, Camí Reial i Ajuntament. Al Port de Sagunt començarà a les 19 hores. Itinerari: avinguda 9 d’Octubre, carrer del Treball i Tinència d'Alcaldia.​

  

![](/media/2onk4iht/44_c_agendainfantil_01.jpg) 

*   [](http://www.facebook.com/sharer.php?u=https://aytosagunto.es/va/actualitat/arriba-l-agenda-infantil-de-nadal-repleta-d-activitats-per-als-mes-xicotets/ "Facebook")
*   [](http://twitter.com/share?url=https://aytosagunto.es/va/actualitat/arriba-l-agenda-infantil-de-nadal-repleta-d-activitats-per-als-mes-xicotets/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/arriba-l-agenda-infantil-de-nadal-repleta-d-activitats-per-als-mes-xicotets/ "Linked In")
*   [](mailto:?body=https://aytosagunto.es/va/actualitat/arriba-l-agenda-infantil-de-nadal-repleta-d-activitats-per-als-mes-xicotets/)